**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO žemės MOKESČIO MOKĖJIMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma suteikti žemės mokesčio lengvatą už 2016 metus žemės sklypo, esančio adresu: Taikos pr. 64, Klaipėda, nuosavybės teise priklausančio UAB ,,SMI Lietuva“, daliai.

Teikiamo sprendimo projekto tikslas ir uždaviniai – priimti sprendimą dėl dalies žemės mokesčio lengvatos suteikimo UAB ,,SMI Lietuva“, nuomojančiai patalpas asociacijai „Vakarų stalo teniso akademija“ sporto veiklai, investuojančiai į viešosios sporto infrastruktūros kūrimą, modernizavimą ir atnaujinimą bei skatinančiai miesto gyventojus užsiimti stalo teniso sportine veikla.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas, vadovaujantis Lietuvos Respublikos vietos savivaldos įstatymo 16 straipsnio 2 dalies 18 punktu bei Žemės mokesčio įstatymo 8 straipsnio 3 dalimi ir 3 straipsnio 1 dalimi.

Projekto rengimo priežastys - gautas UAB ,,SMI Lietuva“ prašymas. Įmonė prašo atleisti nuo dalies sklypo, kuri sudaro 10,73 proc. nuo viso sklypo, žemės mokesčio mokėjimo už 2016 metus.

UAB ,,SMI Lietuva“ pateiktame prašyme nurodė, kad nuo 2015 m. lapkričio 3 d. yra sudariusi patalpų nuomos, prekybos komplekse, adresu: Taikos pr. 64, Klaipėda, sutartį su asociacija ,,Vakarų stalo teniso akademija“ (toliau – VSTA). Pagal šią nuomos sutartį žemės mokesčio mokėjimo prievolė, tenkanti „SMI Lietuva“, kompensuojama asociacijos ,,Vakarų stalo teniso akademija“ lėšomis, proporcingai jos nuomojamo pastato ploto daliai. Nuomojamo sporto kompleksui pastato dalis yra 1.862 kv. m., kas sudaro 10,73 proc. nuo bendro 17351,55 kv. m pastato ploto.

UAB ,,SMI Lietuva“ savo prašymą motyvuoja tuo, kad ,,Vakarų stalo teniso akademija“, vykdydama vaikų ir jaunimo bendrojo lavinimo ugdymo, sporto mokyklų vaikų ir jaunimo laisvalaikio funkcijas bei tenkindama visuomenės interesus, siekia atgaivinti pamažu per pastaruosius metus ėmusias blėsti stalo teniso sporto tradicijas. Asociacija ,,Vakarų stalo teniso akademija“ pateikė informaciją, kad šiuo metu klube sportuoja per 50 įvairaus amžiaus vaikų ir apie 70 suaugusiųjų. Sporto klubas yra išsikėlęs sau kaip tikslą siekti ne tik meistriškumo, bet ir masiškumo mieste, pagal kurį numatoma įtraukti į klubo sportinę veiklą ne mažiau kaip 100 vaikų ir moksleivių bei 100 suaugusiųjų. VSTA treniruojasi vaikai nuo trejų-ketverių metų, taip pat stalo tenisą ateina pažaisti ir pensinio amžiaus žmonės, jiems suteikta 30 proc. nuolaida treniruotis. Klube teikiamos paslaugos įvairioms socialinėms ir amžiaus grupėms, kur jie nemokamai gali sportuoti per savaitę 2 kartus po 1 val. Apie galimybę nemokamai sportuoti yra skelbiama ir viešinama Klaipėdos miesto visuomenės sveikatos biuro internetinėje svetainėje, pagal sudarytą bendradarbiavimo sutartį. Vaikus ir suaugusius treniruoja 2 treneriai. Organizuojamos Lietuvos stalo teniso varžybos, kuriose dalyvauja įvairaus amžiaus grupės sportininkai (merginų, vaikinų ir suaugusiųjų grupės). Klubas per metus suorganizavo varžybų ir turnyrų Klaipėdoje: Klaipėdos Mero taurė, Lietuvos kurčiųjų čempionatas, Klaipėdos uosto įmonių čempionatai, Žemaitijos regiono lygų turai, Klaipėdos rajono vaikų varžybos, miesto seniūnijų varžybos ir pan. Kiekvieną antradienį vyksta stalo teniso turnyrai, į kuriuos suvažiuoja ne tik klaipėdiečiai, bet ir Šilutės, Kretingos, Gargždų, Priekulės, Palangos, Mažeikių atstovai ir t. t. Kiekvieną ketvirtadienį vyksta mėgėjų ir pradedančiųjų turnyrai. Klubo tikslas – ugdyti jaunųjų sportininkų talentą, aktyvų klaipėdiečių laisvalaikį, suteikiant galimybę varžytis ne tik su Lietuvos, bet ir su užsienio šalių įvairių amžiaus grupių vaikais.

Sprendimo projektas parengtas vadovaujantis Lietuvos Respublikos vietos savivaldos įstatymo ir žemės mokesčio įstatymo nuostatomis.

**3. Kokių rezultatų laukiama.**

Šiuo sprendimu siekiama atleisti UAB ,,SMI Lietuva“ nuo dalies sklypo, kuri sudaro 10,73 proc., žemės mokesčio mokėjimo už 2016 metus.

Gautas lėšas kaip žemės mokesčio lengvatą planuojama panaudoti inventoriaus įsigijimui, jo priežiūrai, varžybų ir renginių organizavimui, prizams bei apdovanojimams, komandinių aprangų pirkimui.

**4. Sprendimo projekto rengimo metu gauti specialistų vertinimai.**

Apskaitos skyriaus duomenimis SMI ,,Lietuva“ pradelstų mokėtinų sumų į Klaipėdos miesto savivaldybės biudžeto sąskaitą neturi.

Sporto ir kūno kultūros skyrius pateikė išvadą, kad ,,Vakarų stalo teniso akademija“ patalpose, adresu: Taikos pr. 64, yra įrengta teniso sporto salė su šiai sporto šakai vystyti reikalingais įrenginiais, bei kad klubas nėra gavęs dalinio finansavimo iš savivaldybės biudžeto lėšų Kūno kultūros ir sporto plėtros programos.

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

UAB ,,SMI Lietuva“ valstybinės mokesčių inspekcijos duomenimis už 2016 metus apskaičiuotas žemės mokestis už 2,9753 ha žemės sklypą sudaro 5661,00 Eur. Taikant naudojamam žemės sklypo plotui apskaičiuoti analogišką nuomojamų patalpų ploto skaičiavimo proporciją, apskaičiuotas naudojamas asociacijos „Vakarų stalo teniso akademija“ žemės sklypo plotas, yra 0,3192 ha, šiai sklypo daliai apskaičiuota žemės mokesčio suma 607,00 Eur. Sprendimu siūloma suteikti 607,00 Eur (5661,00 Eur x 10,73 proc.) žemės mokesčio lengvatą.

**6. Lėšų poreikis sprendimo įgyvendinimui.**

Klaipėdos miesto savivaldybė į biudžetą negautų 607,00 Eur žemės mokesčio pajamų už 2016 metus.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – būtų suteikta dalies žemės mokesčio lengvata UAB ,,SMI Lietuva“, nuomojančiai patalpas asociacijai „Vakarų stalo teniso akademija“, siekiant atgaivinti per pastaruosius metus ėmusias blėsti stalo teniso sporto tradicijas. Sugrąžinti stalo tenisą į Klaipėdos miesto sporto šakų prioritetinį sąrašą, populiarinti šią olimpinę sporto šaką Klaipėdoje ir jos rajone, ieškant talentingų sportininkų, sudarant jiems sąlygas siekti aukštų rezultatų, propaguojant masiškumą ir sporto renginius.

PRIDEDAMA:

1. „SMI Lietuva“ 2016 m. balandžio 27 d. prašymo kopija, 1 lapas.
2. „SMI Lietuva“ 2016 m. rugpjūčio 25 d. prašymo kopija su priedais, 8 lapai.
3. Asociacijos ,,Vakarų stalo teniso akademija“ 2016 m. spalio 3 d. rašto kopija, 1 lapas.
4. Klaipėdos miesto savivaldybės administracijos Sporto ir kūno kultūros skyriaus 2016 m. lapkričio 3d. išvada, 1 lapas.
5. Klaipėdos miesto savivaldybės administracijos Apskaitos skyriaus 2016 m. spalio 24 d. raštas, 1 lapas.

Mokesčių skyriaus vedėja Kristina Petraitienė